Իրավիճակային խնդիր

2010թ-ի մարտի 4-ին ժամը 23:30-ի սահմաններում Ա.Բ.-ն և Գ.Դ.-ն Երևան քաղաքի Թումանյան փողոցով զբոսնելիս նկատել են օտարերկրացիներ, ԱՄՆ քաղաքացիներ Ե.-ին և Զ.-ին: Վերջիններիս խոսակցությունից հասկանալով, որ նրանք զբոսաշրջիկներ են և մտածելով, որ Զ.-ի ձեռքում գտնվող պայուսակում հնարավոր է գումար լինի, որոշում են հափշտակել այն: Այդ նպատակով հետևում են նրանց և երբ Ե.-ն և Զ.-ն հասնում են Թումանյան-Աբովյան փողոցների խաչմերուկ, իրենց հանցավոր դիտավորությունն իրականացնելու նպատակով, հետևի կողմից վազքով մոտենում են վերջիններիս, Ա.Բ.-ն Ե.-ի կողմից հնարավոր դիմադրությունը կանխելու նպատակով նրան դեպի աջ կողմ է հրում և շարունակում վազել դեպի Սայաթ-Նովա փողոցի կողմը, իսկ Գ.Դ.-ն նույն պահին Զ.-ի ձեռքից խլում է պայուսակը և վազում Ա.Բ.-ի հակառակ ուղղությամբ: Նույն պահին հանցագործությանը ականատես է լինում ոստիկանության աշխատակիցը, որը հետապնդում է Գ.Դ.-ին, սակայն կարողանում է նրան բռնել այն ժամանակ, երբ վերջինս պայուսակը դեն նետած է լինում: Արդյունքում Գ.Դ.-ն ձերբակալվում է և բերվում ոստիկանություն: Նույն օրը Ե.-ն և Զ.-ն հանցագործության մասին հաղորդում են ներկայացնում, հարուցվում է քրեական գործ ՀՀ քր. օր. 176-րդ հոդվածի 2-րդ մասի 1-ին և 4-րդ կետերի հատկանիշներով:     
2010թ.-ի մարտի 5-ին Ա.Բ.-ն և Գ.Դ.-ն որպես մեղադրյալ են ներգրավվում ՀՀ քրեական օրենսգրքի 176-րդ հոդվածի 2-րդ մասի 1-ին և 4-րդ կետերով: Ա.Բ.-ի նկատմամբ հայտարարվում է հետախուզում: 
Նույն օրը Ե.-ն և Զ.-ն հարցաքննվում են և իրենց ցուցմունքում մանրամասն նկարագրում են հանցագործության հանգամանքները: Գ.Դ.-ն ներկայացվում է ճանաչման, որի արդյունքում Ե.-ն և Զ.-ն ճանաչում են Գ.Դ-ին, որպես կողոպուտը կատարած երկու անձանցից մեկի: Ե.-ն և Զ.-ն պնդում են իրենց ցուցմունքը նաև Գ.Դ.-ի հետ առերես հարցաքննության ժամանակ: Ե.-ին և Զ-ին ներկայացվում է նաև Ա.Բ.-ի լուսանկարը և լուսանկարով ճանաչման արդյունքում վերջիններս ճանաչում են Ա.Բ.-ին որպես իրենց նկատմամբ կողոպուտ կատարած երկրորդ անձի: Հաջորդ օրը՝ հունվարի 6-ին, տուժողներ Ե.-ն և Զ.-ն լքում են Հայաստանի Հանրապետությունը և մեկնում ԱՄՆ:
2010թ-ի ապրիլի 2-ին Ա.Բ.-ն հայտնաբերվում է, վերջինիս մեղադրանքը է առաջադրվում ՀՀ քրեական օրենսգրքի 176-րդ հոդվածի 2-րդ մասի 1-ին և 4-րդ կետերով: Ա.Բ.-ն հերքում է իր մասնակցությունը կատարված հանցագործությանը: Մայիսի 10-ին նախաքննությունն ավարտվում է և գործը մեղադրական եզրակացությամբ ուղարկվում է դատարան:
[bookmark: _GoBack]Դատարանում Ա.Բ.-ն և Գ.Դ.-ն ցանկություն են հայտնում հարցաքննել իրենց դեմ վկայություն տված անձանց և միջնորդում են դատարան հրավիրել Ե.-ին և Զ.-ին: Դատարանի բոլոր ջանքերը՝ ապահովելու վերջիններիս ներկայությունը, ապարդյուն են անցնում, քանի որ ԱՄՆ-ի հետ ՀՀ-ն չունի իրավական փոխօգնության որևէ պայմանագիր։  
Ընդհանուր իրավասության դատարանը ՀՀ քրեական օրենսգրքի 176-րդ հոդվածի 2-րդ մասի 1-ին և 4-րդ կետերով նախատեսված հանցանքը կատարելու համար մեղավոր է ճանաչում Ա.Բ.-ին և Գ.Դ.-ին: Դատարանն իր դատավճիռը հիմնավորում է տուժողների նախաքննական ցուցմունքներով, տուժողի և Գ.Դ.-ի առերես հարցաքննության արձանագրությամբ, անձին ճանաչման ներկայացնելու արձանագրությամբ, Գ.Դ.-ին ձերբակալած ոստիկանի ցուցմունքով և լուսանկարով ճանաչման ներկայացնելու արձանագրությամբ:

Հարց

Արդյոք խախտվել է Ա.Բ.-ի արդար դատական քննության իրավունքը Կոնվենցիա 6-րդ հոդվածի հիմքով: 

